JR เปิดบ่ายพุ่ง 4% รับกำไรไตรมาส 1 โตทะลัก 4 เท่าตัว!
JR เปิดบ่ายพุ่ง 4% รับกำไรไตรมาส 1 โตทะลัก 4 เท่าตัว!
11 พ.ค. 2564

ผู้สื่อข่าวรายงานว่า ราคาหุ้น บริษัท เจ.อาร์.ดับเบิ้ลยู. ยูทิลิตี้ จำกัด (มหาชน) หรือ JR ณ เวลา 14.30 น. อยู่ที่ระดับ 8.60 บาท บวก 0.30 บาท หรือ 3.61% สูงสุดที่ระดับ 8.65 บาท ต่ำสุดที่ระดับ 8.20 บาท ด้วยมูลค่าการซื้อขาย 99.68 ล้านบาท

โดยราคาหุ้น JR ปรับตัวเพิ่มขึ้นแรงตั้งแต่เปิดตลาดภาคบ่าย หลังรายงานผลการเนินงานในไตรมาส 1/64 มีรายได้รวม 515.19 ล้านบาท เพิ่มขึ้น 316.56 ล้านบาท หรือ 159.37% เทียบช่วงเดียวกันของปีก่อนมีรายได้รวม 198.63 ล้านบาท
ขณะที่กำไรสุทธิอยู่ที่ระดับ 54.81 ล้านบาท เพิ่มขึ้น 44.31 ล้านบาท หรือ 421.91% เทียบช่วงเดียวกันของปีก่อนมีกำไรสุทธิ 10.50 ล้านบาท ขณะที่อัตรากำไรสุทธิอยู่ที่ระดับ 10.64 % สูงกว่าช่วงเดียวกันของปีก่อนอยู่ที่ 5.29%
ด้านนายจรัญ วิวัฒน์เจษฎาวุฒิ ประธานเจ้าหน้าที่บริหาร JR เปิดเผยว่า “ผลการดำเนินงานในไตรมาส 1/64 ที่ออกมาดีเกินคาด รายได้และกำไร เติบโตอย่างมีนัยสำคัญเทียบไตรมาสที่ผ่านมา และเทียบช่วงเดียวกันของปีก่อน เนื่องจากเราสามารถส่งมอบงานให้กับลูกค้าตามแผนงานที่วางไว้ แม้จะเกิดสถานการณ์การแพร่ระบาดไวรัสโควิด-19 ระลอกใหม่ก็ตาม โดยปัจจุบันมีงานในมือรอรับรู้รายได้ (Backlog) ประมาณ 5.8 พันล้านบาท ทยอยรับรู้รายได้ถึงปี 2566”
สำหรับแผนการดำเนินงานในช่วงที่เหลือของปีนี้ บริษัทฯยังคงเดินหน้าเข้าประมูลงานใหม่ต่อเนื่อง และในช่วงปลายปีนี้มีโอกาสได้งานโครงการใหญ่รถไฟฟ้าสายสีเหลือง-ชมพู เฟส 2  มูลค่าไม่ต่ำกว่า 6 พันล้านบาท ซึ่งจะทำให้งานในมือพุ่งแตะระดับ 1 หมื่นล้านบาท ผลักดันให้ธุรกิจในช่วง 2-3 ปีข้างหน้าเติบโตอย่างก้าวกระโดด สร้างสถิติสูงสุดใหม่ต่อเนื่อง
นอกจากนี้ยังคงมองหาโอกาสในการขยายธุรกิจ เพื่อการเติบโตที่แข็งแกร่งและมั่นคง โดยปัจจุบันมีการขยายงานด้านวิศวกรรมไปยังอุตสาหกรรมอื่นๆ เพิ่มเติม เพื่อสร้างฐานรายได้ใหม่เพิ่มขึ้น เช่น การเข้าไปในกลุ่มลูกค้าในอุตสาหกรรมน้ำมันและก๊าซ โดยเป็นงานก่อสร้างสถานีไฟฟ้าย่อยให้กับโครงการของบริษัทไทยออยล์ ซึ่งบริษัทฯรับงานจากกิจการร่วมค้า Petrofac South East Asia, Saipem Singapore และ Samsung Engineering
ทั้งนี้ ปัจจุบันบริษัทฯ ได้รับการรับรองบัญชีรายชื่อของซัพพลายเออร์ ( Approved Vender List) แล้วจาก บริษัท พีทีที โกลบอล เคมิคอล จำกัด (มหาชน) หรือ PTTGC ถือเป็นการเพิ่มช่องทางในการขยายฐานรายได้ใหม่ให้กับกลุ่มบริษัทฯ ที่จะช่วยสนับสนุนธุรกิจเติบโตอย่างแข็งแกร่งในอนาคต